Кубокым дыхущIэкъунущ
«Спартак-Налшыкыр» Тыркум къикIыжащ, иджы Кипрым кIуэну зегъэхьэзыр. Аргуэру ежьэным и пэ къихуэу дэ зыхуэдгъэзащ абы и тренер нэхъыщхьэ Шыпш Тимур икIи я Iуэху зытетхэм те-дгъэпсэлъыхьащ.
— Тимур, сыт хуэдэ гукъыдэж фиIэу Тыркум фыкъикIыжа? Абы щывимурада псори къывэхъулIа?
— Тыркум къалэну зыщыхуэдгъэувыжахэр дгъэзэщIащ: зыгъэсэныгъэхэм къадэкIуэу, зэныбжьэгъугъэ зэIущIэхэр едгъэкIуэкIащ. Абыхэм дащыкIэлъыплъащ ди гупыр зыгъэлъэщыфыну дыщыгугъыу къедгъэблэгъахэми.
— НтIэ, сыт къыдже- пIэфын абыхэм ятеухуауэ?
— Ди жагъуэ зэрыхъущи, дызыхуэныкъуэм хуэдэ гъуащхьауэ лъэщ зэкIэ дгъуэткъым. Абы щыгъуэми, ар Iэмал имыIэу дызыхуейщ. ДызыщIэупщIэхэр хуабжьу ягъэлъапIэ.
Адрейуэ дызыкIэлъыплъахэр дигу ирихьащ. Я агентхэр зэран мыхъумэ, зэгурыIуэныгъэхэр абыхэм етщIылIэнущ.
— Ди щIалэгъуалэ гупым щыщу щIалэ зыбжанэми Тыркум фащыкIэлъыплъащ. Ахэр дауэ къыфщыхъуа?
— Дэ къыдгуроIуэ ахэр командэ нэхъыщхьэм хэбгъэхьэну иджыри зэрыпасэIуэр. Зыгъэсэныгъэм щIыздэтшар я зэфIэкIыр здынэсыр зэдгъэлъагъуну, тактикэ и лъэныкъуэкIэ зэрыхьэзырыр зэдгъэщIэну арат.
— Абыхэм ящыщу хэт сымэ Кипрым здэфшэнур?
— ТыIэщымрэ ЛIупымрэ.
— Тыркум щевгъэкIуэкIа зэныбжьэгъугъэ зэIущIэхэм къарикIуахэм арэзы фыкъащIа?
— Абыхэм ящыщ дэтхэнэ зыми текIуэныгъэм дыщыхущIэкъуащ. Апхуэдэу щыт пэтми, тактикэ и лъэныкъуэкIэ Iэмал зыбжанэ дгъэунэхуащ, футболист зэмылIэужьыгъуэхэми дакIэлъыплъащ. ЗэIущIэхэм я гугъу пщIымэ, Луганск и «Заря»-м дызэрыдэджэгуа щIыкIэм арэзы сыкъищIащ. Дэ хъарзынэу зытхъумэжащ икIи мыIейуэ дебгъэрыкIуащ. ДжэгупIэ губгъуэм тепщэныгъэр щытIыгъащ икIи украинхэм я щхьэр къедгъэIэтыщакъым.
— Фэбжь зыгъуэтахэр ди командэм хэт?
— Гъуэщокъуэ Арсен нэхъапэм игъуэта фэбжьыр къэхъеижащ. И закъуэу зэкIэ зегъасэ Рухайа Гуджэ. Адрейхэр псори узыншэщ.
— Кипрым сыт хуэдэ къалэн щывиIэнур? Дызэрыщыгъуазэщи, абы Футбол Лъэпкъ Лигэм и кубокым теухуа зэхьэзэхуэм фыщыхэтынущ.
— Кубокыр зыIэрыдгъэхьэну дыхущIэкъунущ. Сыт хуэдэ зэпеуэми пашэныгъэм щыхущIэкъупхъэщ — абы и ужькIэщ ехъулIэныгъэ ущиIэнур.
Зыгъэхьэзырар Хьэтау Ислъамщ.
